Meer is nodig om veediefstal aan te spreek | TLU SA
Meer is nodig om veediefstal aan te spreek Donderdag | 04 November | 2021
Vir 'n daadwerklike impak op veediefstal móét daar nou na 'n volgende rat oorgeskakel word.
Misdaadstatistiek vir vanaf 1 April tot 30 Junie 2021 wys 'n afname van 8% in veediefstal. Moet egter nie dat dié statistiek jou flous nie.
Ofskoon daar in ses provinsies afnames in veediefstal was, het die gevalle in die Vrystaat, KwaZulu-Natal en Mpumalanga, toegeneem. In geheel beskou moet dit egter inaggeneem word, dat boere die laaste tyd al hoe meer vertroue in die polisie verloor het, en nie meer sake aanmeld nie uit pure moedeloosheid.
Die afname is dus dalk net oë verblindery.
"Boere het vertroue in die polisie verloor en nie sommer net sonder rede nie. Baie van die polisielede is deel van die sindikate. Veediefstal is 'n groot georganiseerde bedryf met groot geld op die spel," vertel Mnr. Mort Mortassagne, TLU SA Voorsitter: Veiligheidskomitee.
"Tans word net sowat 20% van die sake aangemeld en 'n skamele 4% van die sake word suksesvol afgehandel. Kanse om die boewe vas te trek, is reeds so skraal en dan is die forensiese werk op veediefstal nie op standaard nie. Daar is ook DNS monster databasis wat met sowat 400 000 monsters uitstaande is…en intussen steel die boewe voort."
Mnr. Mortassagne voeg by dat Suid-Afrika word 2-5% van die kalfies gesteel. "Dit is 'n baie warm streek vir veediefstal tans. My kalfies het al 10 brandmerke!"
Tans is een van die vernaamste bekommernisse en uitdagings die aantal sake wat aangemeld word teenoor die aantal veediewe wat deur die howe skuldig bewind word.
Mnr. Ronnie Schilling, TLU SA Streeksbestuurder: Oos en Natal was onlangs deel van TLU SA, Mpumalanga Landbou en AFASA se samesprekings met die Provinsiale Kommissaris van Mpumalanga waar veediefstal en ander prioriteitsmisdade bespreek is.
"Dit is algemeen bekend dat die brandmerk van vee ingevolge Wet 6 van 2002 verpligtend is in Suid-Afrika. TLU SA neem kennis van die stappe wat die polisie neem en is uit die aard van die saak dankbaar. Ons ondersteun die polisie waar ons kan," het mnr. Schilling gesê.
Mnr Schilling verwys ook na die hoeveelheid vee wat op een slag gesteel word ekstra kommerwekkend is.
"Boere gaan moet bereid wees om gedurende die feesseisoen ekstra maatreëls in plek te stel om diefstalle te voorkom. Hulle moet – en dit is van kardinale belang – by hulle plaaslike veiligheidstrukture inskakel. Sou hulle sake aanmeld moet hulle deurlopend met die ondersoekbeampte kontak hou tot die saak deur die hof gevoer word."